Syyskuu 2025



**\*\*\*JULKAISUVAPAA HETI \*\*\***

Lehdistötiedote

**Uusi Genelec 8380A -tarkkailukaiutin tarjoaa tehoa, suorituskykyä ja tarkkuutta**

**Iisalmi, syyskuu 2025…** Genelec, johtava ammattiäänentoistojärjestelmien valmistaja, esittelee keskikoisiin ja suuriin tarkkaamoihin soveltuvan [8380A](https://www.genelec.com/8380a)-kolmitietarkkailukaiuttimen. 8380A on SAMTM-sarjan älykäs tarkkailukaiutin ja isomman [8381A](https://www.genelec.com/8381a)-sisaruksensa kanssa osa The Main Ones -tuoteperhettä. Tarkkaa äänikuvaa neutraalisti toistamaan suunniteltu 8380A on oivallinen valinta suurta äänenpainetta vaativiin keskikoisiin ja suuriin tarkkaamoihin äänitys-, miksaus- ja masterointitehtävissä sekä huippuluokan kotiäänentoistossa.

Erittäin lineaarinen 380 mm:n (15 tuuman) bassoelementin ja Genelecin maailmanlaajuisesti patentoiman [MDC](https://www.genelec.com/key-technologies/minimum-diffraction-coaxial-driver-technology) (Minimum Diffraction Coaxial) -diskantti-keskiäänielementin tuottama äänen dynamiikka on suuri, äänentuottokyky erinomainen ja 8380A-tarkkailukaiuttimen oma kohinataso on erittäin alhainen. 8380A on kaiutin, jossa voima yhdistyy tarkkaan, vääristymättömään äänentoistoon ja erinomaiseen äänen suuntaavuuden hallintaan. Vakaa äänikuva ja vaihekoherenssi torjuvat kuunteluväsymyksen, vaikka kuuntelusessio jatkuu pitkäänkin. Ääni säilyy johdonmukaisen neutraalina ja tarkkana myös läheltä kuunneltaessa, mikä tuo varmuuden luottaa jokaiseen yksityiskohtaan kaikilla äänenvoimakkuuksilla.

8380A-tarkkailukaiuttimen kaksi eteenpäin avautuvaa refleksiaukkoa tukevat erittäin puhdasta ja lineaarista matalien taajuuksien toistoa myös suurimmilla äänenvoimakkuuksilla ja mahdollistavat perinteisen seinään upotetun asennustavan. Diskantti- ja keskiäänielementit käsittävä MDC-koaksiaalielementti on sijoitettu erittäin laajaan, Genelecin tavaramerkiksi muodostuneeseen akustiseen suuntaimeen ([DCW](https://www.genelec.com/key-technologies/directivity-control-waveguide-technology), Directivity Control Waveguide), minkä avulla äänenväri on erittäin puhdas sekä akustisella akselilla, suoraan edessä, että sivusuunnasta kuunneltaessa. Koska 8380A on hyvin tarkasti tasaviiveinen miltei koko äänitaajuuskaistalla ja sen läpimenoviive on lyhyt, sitä on helppo käyttää yhdessä 8300-sarjan, The Ones- ja The Main Ones -tarkkailukaiuttimien kanssa.

Innovaatiot ulottuvat myös 8380A:n koteloon integroituun RAM-L2-tehovahvistinmoduuliin, joka on tuulettimeton ja siten täysin äänetön, ja sisältää basso- ja keskiäänielementtejä varten 500 W ja 250 W D-luokan tehovahvistimet sekä AB-luokan 200 W tehovahvistimen diskanttia varten. Genelec noudattaa ympäristövastuullisuuden periaatteita ja niinpä 8380A kuluttaa lepotilassa erittäin vähän sähkötehoa ja sen älykäs energiankäytön hallinta [ISS](https://www.genelec.com/key-technologies/intelligent-signal-sensing-technology) alentaa tehonkulutusta vielä tästäkin silloin, kun kaiutin ei ole käytössä. Tarkkailukaiuttimen tekniset suoritusarvot ovat vaikuttavia: taajuusvaste on 29 Hz – 43 kHz, lyhytaikainen maksimiäänenpaine 122 dB ja hämmästyttävän alhainen pohjakohinataso 0 dB SPL. Kotelomitat ovat kätevästi samat kuin [1038](https://www.genelec.com/previous-models/1038b)- ja [1238](https://www.genelec.com/1238a)-kolmitietarkkailukaiuttimien ulkomitat, joten 8380A on mainio päivitys näiden suosittujen mallien omistajille.

Genelecin [SAM](https://www.genelec.fi/sam-studiomonitorit-ja-subwooferit) (Smart Active Monitoring) -perheen jäsenenä 8380A:n konfigurointi, ohjaus ja hallinta hoituu kätevästi Genelecin [GLM](https://www.genelec.fi/glm)-ohjelmiston avulla, osana Genelec SAM -järjestelmää. Tuhansien studioiden kalibroinnista ympäri maailmaa saadun kokemuksen pohjalta GLM analysoi ja korjaa kuuntelutilan haitalliset vaikutukset ääneen, mikä auttaa tuottamaan äänitteitä, jotka toistuvat johdonmukaisesti kaikkialla, olivatpa ne sitten stereo-, surround- tai suuren kanavamäärän immersiiviääntä. GLM sisältää myös innovatiivisen [GRADE](https://www.genelec.com/glm-grade)-huoneakustiikkaraportin, jonka avulla on helppo muodostaa kokonaiskuva huoneen ja kuuntelujärjestelmän suorituskyvystä ja joka sisältää tarkkoja havaintoja ja neuvoja kuuntelujärjestelmän akustisten haasteiden ratkaisemiseksi. Tämä auttaa käyttäjiä ja studiosuunnittelijoita parantamaan huoneakustiikkaa, kaiuttimien ja kuuntelupaikan sijoittelua sekä optimoimaan bassonhallintaa.

”Perinteinen 1038 ja uudempi 1238 ovat jo vuosia olleet lämpimästi hyväksytty ratkaisu keskikoon musiikki-, elokuva- ja jälkituotantotarkkaamoissa, joissa tarkka ja luotettava suuren äänenpaineen toisto on olennaista”, kertoo Genelecin toimitusjohtaja Siamäk Naghian. ”Hiljattain lanseeratun 8381A-viisitietarkkailukaiuttimen myötä näimme selkeästi tarpeen kompaktimmalle kolmitieratkaisulle, jossa uusin koaksiaaliteknologiamme yhdistyy perinteiseen, seinään upotettavissa olevaan rakenteeseen. 8380A täyttää tämän tarpeen erinomaisesti ja tuo uuden sukupolven suorituskyvyn vaativille ammattilaisille keskikoisissa ja suurissa tarkkaamoissa sekä kotikuuntelijoille kaikkialla.”

Online-lanseerauksen jälkeen 8380A esitellään useissa kansainvälisissä tapahtumissa, alkaen Beatcon- ja Tonmeistertagung-tapahtumista Saksassa, ja edelleen muissa maissa vuoden 2025 aikana ja sen jälkeen.

Lisätietoja löydät osoitteesta [www. genelec.com](https://www.genelec.com/)

\*\*\*LOPPU\*\*\*

***Tietoa Genelecistä***

*Vuonna 1978 perustettu Genelec on maailman johtava aktiivikaiutinjärjestelmien valmistaja. Vahva sitoutuminen tutkimus- ja kehitystyöhön takaa, että kaikki ratkaisut tarjoavat totuudenmukaista ja luotettavaa äänentoistoa sekä kykyä mukautua akustiseen ympäristöönsä niin ammattilaisstudioihin, AV-asennuskohteisiin kuin kotikäyttöön. Iisalmessa vastuullisesti valmistetut Genelec-tuotteet ovat kannattava ja pitkäikäinen investointi erinomaiseen äänentoistoon.*

**Lehdistötiedotteet:**

Gaurav Narula, Genelec

E: gaurav.narula@genelec.com